LIT คาดยอดปล่อยสินเชื่อครึ่งปีหลังโตต่อเนื่อง ชูกลยุทธ์รุก SME
LIT คาดยอดปล่อยสินเชื่อครึ่งปีหลังยังเติบโตต่อเนื่อง เน้นกลยุทธ์ "อนุมัติเร็ว วงเงินสูง ไม่ต้องมีหลักทรัพย์ค้ำ" รุก SME ครึ่งปีหลัง
31 ส.ค. 2558

บริษัท ลีซ อิท จำกัด (มหาชน) หรือ LIT ระบุว่า บริษัทคาดว่าการปล่อยสินเชื่อในช่วงครึ่งปีหลังยังเติบโตต่อเนื่อง หลังจากครึ่งปีแรกยอดปล่อยสินเชื่อรวมทุกผลิตภัณฑ์เพิ่มขึ้น 93% จากช่วงเดียวกันของปีก่อน หลังมองตลาดยังมีโอกาสขยายตัวได้อีกมาก โดยเฉพาะกลุ่มอุตสาหกรรมขนาดกลางและขนาดย่อม (เอสเอ็มอี) ที่ยังมีความต้องการสินเชื่อเพิ่มสูงขึ้น โดยบริษัทจะใช้กลยุทธ์เน้น “อนุมัติรวดเร็ว ให้วงเงินสูง ไม่จำเป็นต้องมีหลักทรัพย์ค้ำประกัน”
“แนวโน้มในช่วงครึ่งปีหลังคาดว่าจะโตต่อเนื่อง เพราะลูกค้ายังมีความต้องการสินเชื่อสูง ตลาดยังมีโอกาสขยายตัวได้อีกมาก และเชื่อมั่นว่าลีซ อิท สามารถตอบโจทย์ความต้องการแหล่งเงินทุนให้ SME ได้และยังคงเป็นทางเลือกที่เหมาะสมสำหรับเอสเอ็มอีในภาวะปัจจุบัน”นายสมพล เอกธีรจิตต์ กรรมการผู้จัดการ ของ LIT กล่าว
โดยการปล่อยสินเชื่อของบริษัทมีรูปแบบที่หลากหลาย และดำเนินธุรกิจอย่างโปร่งใส ไม่มีค่าบริการอื่นแอบแฝง ตอบโจทย์ลูกค้าเอสเอ็มอีได้ ทำให้พอร์ตลูกค้าเอสเอ็มอีขยายตัวอย่างต่อเนื่องตามเป้า ซึ่งเห็นได้จากพอร์ตสินเชื่อรวมในช่วงไตรมาส 2/58 โดยในช่วงครึ่งปีแรกของปีนี้ มียอดปล่อยสินเชื่อ รวมในทุกผลิตภัณฑ์ 2,231.78 ล้านบาท เพิ่มขึ้น 1,073.53 ล้านบาท หรือเพิ่มขึ้น 93% เมื่อเทียบกับครึ่งปีแรกของปี 57 ที่มียอดปล่อยสินเชื่อรวมอยู่ที่ 1,158.25 ล้านบาท 